KIRJALLINEN KYSYMYS E-3023/02

esittäjä(t): Mariotto Segni (UEN) komissiolle

(23. lokakuuta 2002)

Aihe: Aluetuet bluetongue-taudin torjumiseksi

Euroopan komissio ilmoitti Euroopan yhteisöjen virallisessa lehdessä(1) julkaistussa päätöksessään aloittavansa virallisen menettelyn, joka koskee Sardinian alueen aikomusta myöntää tukia bluetongue-eläintaudin saarella aiheuttamien vahinkojen korvaamiseksi (tuki C 5/2001, ex N 775/2000).

Komissio kuitenkin hyväksyi Sardinian aluelain 4 pykälän, jonka mukaan tukea myönnetään ylimääräisten karjan ruokintakustannusten vuoksi lampaiden ja nautojen (terveiden eläinten) kasvattajille korvauksena rehujen hankkimisesta, kun tilalla olevia eläimiä ei ole voitu siirtää laitumelle.

Komissio toteaa päätöksessään, että kyseisten kahden tukimuodon (tuki eläinten teurastuksen vuoksi aiheutuvista tulonmenetyksistä ja tuki ylimääräisistä karjan ruokintakustannuksista) voidaan katsoa noudattavan maatalousalan valtiontukia koskevien suuntaviivojen 11.4 kohdassa tarkoitettuja tulonmenetyksiä ja olevan näin ollen perustamissopimuksen mukaisia.

Sardinian alue ilmoitti sittemmin uudesta tukitoimesta (tuki N 662/2001) naudankasvattajien hyväksi. Uuden tuen tarkoituksena on korvata siirtämiskiellon vuoksi eläinten ruokinnasta ja hoidosta aiheutuvat ylimääräiset kustannukset.

Komissio vastasi uuteen ilmoitukseen, että tuottajille maksettava korvaus voi kattaa kohtuullisen korvauksen tulonmenetyksistä, joita aiheutuu eläimen korvaamiseen liittyvistä vaikeuksista. Ehdoton edellytys tuen myöntämiselle on kuitenkin se, että eläin on teurastettu ja korvattu toisella, kun taas ylimääräisistä ruokintakustannuksista ei naudankasvattajille enää voida myöntää tukea.

Ottaen huomioon, että suuntaviivoja ei ole muutettu sen jälkeen, kun tukea N 775/2000 koskeva päätös tehtiin ja ennen kuin tukea N 662/2001 koskeva ilmoitus annettiin, ja erityisesti sen, että komission tekemä päätös on oikeudellisesti sitova, voiko komissio selittää, miksi se on muuttanut toimintalinjaansa?

(1) EYVL C 327, 22.11.2001, s. 5.

Franz Fischlerin komission puolesta antama vastaus

(3. joulukuuta 2002)

Komissio hyväksyi 2. helmikuuta 2001 päivätyssä kirjeessä SG (2001) D/285817 tuen myöntämisen viljelijöille, joita oli julkisella määräyksellä kielletty siirtämästä lampaita, vuohia, nautaelämiä ja puhveleita tiloilta, ennen kuin bluetongue-taudin leviämisestä aiheutuneet epidemiologisiset olosuhteet paranevat (25. lokakuuta 2000 säädetyn aluelain 4 pykälä). Tuki oli osa laajaa suunnitelmaa, joka koski bluetongue-taudin hävittämistä ja leviämisen ehkäisemistä, sen jälkeen kun eläinten siirtämiselle kyseisellä alueella asetettiin rajoituksia, jotka hyväksyttiin 28. elokuuta 2000 annetun ministeriön asetuksen julkistamisen jälkeen.

Bluetongue-taudin äkillinen leviäminen ja sen vaikutus eläinpopulaatioon on aiheuttanut vakavia vahinkoja viljelijöille. Viljelijöiden tilannetta vaikeutti myös lähes samaan aikaan alkanut kuivuus. Komission mielestä tuki, jolla korvataan ylimääräisiä ruokinta- ja ylläpitokustannuksia naudan- ja lampaankasvatusaloilla ja jota myönnetään rajoitettu määrä yhden vuoden ajan, oli hyväksyttävä. Komissio katsoi tuen osaksi laajempaa tukijärjestelmää, jolla pyritään korvaamaan vahingot, joita epidemian odottamaton leviäminen on aiheuttanut eläinten kasvatukselle.

Syyskuun 4. päivänä 2001 annettiin alueellinen asetus 29/10, jossa ehdotettiin tukea ylimääräisten ruokinta- ja ylläpitokustannusten korvaamiseksi ja joka laadittiin sellaisten vasikoiden pitämiseksi tiloilla, jotka lähetetään tavanomaisesti Pohjois-Italiaan ruokittaviksi ja teurastettaviksi. Kyseinen asetus ei näytä olevan hyväksyttävissä maatalousalan valtiontukea koskevien yhteisön suuntaviivojen(1) 11 kohdan 4 alakohdan perusteella. Tuen myöntämisen edellytykset eivät itse asiassa täyty kyseisessä tilanteessa, jossa eläimet teurastetaan ja sen jälkeen tilalle hankitaan uudet eläimet. Tuki, joka korottaa merkittävästi ylimääräisiin ruokinta- ja ylläpitokustannuksiin tarkoitettuja määrärahoja, koskee ainoastaan naudankasvatusalaa, joka ei ole kärsinyt suoranaisista menetyksistä, koska eläimet on teurastettu julkisen määräyksen täytäntöönpanon seurauksena.

Alueviranomaiset eivät ole tähän mennessä ilmoittaneet, minkä muun oikeusperustan nojalla he olettavat tätä tukea voitavan arvioida. Toimitettujen tietojen perusteella komissio epäilee, että kyseinen tuki ei ole yhteisön kilpailusääntöjen mukaista. Komissio ei ole vielä tehnyt lopullista päätöstä asiasta.

(1) EYVL C 28, 1.2.2000. Muutos, EYVL C 232, 12.8.2000.